**Vyhlásenie výkonnej rady SAAVŠ zo dňa 17.3.2022
k medializovanej kritike pána Bálinta Lovásza**

Výkonná rada Slovenskej akreditačnej agentúry pre vysoké školstvo **sa ohradzuje** voči vyhláseniu pána Bálinta Lovásza, jedného z jej členov, ktoré bolo zverejnené dňa 8. 3. 2022 v denníku N a jeho osobou ďalej mediálne  šírené.

Výkonná rada SAAVŠ

1. kategoricky odmieta nepravdivé tvrdenie, že agentúra zlyháva pri plnení svojich úloh, neprispieva k zvyšovaniu kvality vysokých škôl na Slovensku a jej fungovanie je potrebné zmeniť. Toto tvrdenie Bálinta Lovásza nie je podložené faktami, vychádza z nepravdivých, nekorektných, zavádzajúcich alebo účelovo použitých informácií alebo ich častí; **Agentúra si plní všetky zákonom stanovené povinnosti, postupuje v súlade s Európskymi štandardami a usmerneniami** a po odchode koordinátorky analytických činností pani Renáty Hall postupne odstraňuje deficity v analytických činnostiach, ktoré vznikli počas jej pôsobenia v agentúre.
2. poukazuje na to, že vyhlásenie pána Bálinta Lovásza je pravdepodobne koordinované s aktivitami pani Renáty Hall, bývalej zamestnankyne agentúry, v súčasnosti poradkyne predsedu vlády SR (od 15. 1. 2022). Toto vyhlásenie vyšlo v čase prerokovávania vysokoškolskej legislatívy v Národnej rade SR, pričom takmer súbežne bol prezentovaný rozsiahly návrh zmien zákona č. 269/2018 Z. z. o zabezpečovaní kvality vysokoškolského vzdelávania pani Renátou Hall osobne (10. 3. 2022). Tomu predchádzali podobne kritické vyjadrenia Renáty Hall v denníku N (21. 2. 2022). V tomto kontexte vníma výkonná rada vyhlásenie Bálinta Lovásza ako účelové a sledujúce jeho osobné záujmy.
3. zastáva názor, že vyhlásenie Bálinta Lovásza ako jedného jej člena priamo poškodzuje agentúru, znevažuje jej postavenie nielen vo vysokoškolskom prostredí, ale aj v širšom kontexte a znevažuje prácu mnohých stoviek ľudí vykonávanú vo verejnom záujme;
4. považuje konanie Bálinta Lovásza za porušenie Etického kódexu Slovenskej akreditačnej agentúry pre vysoké školstvo, stratil dôveru kolegov a vyzýva ho, aby zvážil svoje ďalšie pôsobenie vo výkonnej rade agentúry, v ktorej tri roky pôsobil a za veľkú väčšinu jej uznesení hlasoval.